In hwet ac cocon na Jeju oro apóstolo ma'.
Tomi' hwet ac cocon na pain oro ca ara caca pain ca ca' na cocon pain capijacon Iri' Jam oro wari' ma' quem.
Mija nana wari' co hwet nonon,
to to,
paca' ca' ac cocon na,
maqui' maqui' ac caca na oro xucucun,
to to,
paca' paca' ca' ac cocon na quem.
Mija nana,
to' i'ina nonon Jeju cocon co taxipa' ca ma'.
To' i'ina nonon pain oro carawa ca ara xi' caca,
om ca na cocon ca cao' wa quem.
Je ca tomi' cocon co taxipa' ca Jeju ma'.
Harahap je,
mama' xin i cain ta,
pain ca om pe ca wari' cain.
Xica' to xi',
xao to wa pije' ac hwein tara xumuhu' ta na ca tomi' tococwa ma'.
Piton to ac cacain na mam' horoho wa,
pan horoho mama' ac cacain na ca om pe ca wari'.
Xica' to xi' paxi' nana,
ane mija caca wari' co querec nonon pain ca mama' nucucun ne.
Querec pin' nonon quem.
Maji cocon ta,
ac xin macan' ta ac caca na,
jein mama' ac caca na.
Maqui' ac cacain na oro xijein cidade nucucun ma',
jein mama' ac cacain na i cain,
jein jein,
wara tan' ca' ac cocon na quem.
An tac iri nanain mam' horoho nucucun ne,
piri' ac ca na Jeju.
Querec ac tococwa na oro wari'.
Mija nana wari' ta.
Om ca paric camain' caca.
Xiram pa' ac tococwa na,
xi an xiho' ara cacain ovelha ca om ma' camain' wari' co querec wet nain ta.
Ca' na toton pain capijacon Iri' Jam ta ac ca na,
ca' na ac tococwa pain na quem.
Wara irawin pin na.
Mo tomi' xun Jeju ta ac caca na co taxipa' ca ma',
xuruxut hwet ac cocon na.
Irawin pin na ta Jeju.
Om nain i ca' xirim ca cut pe xine carawa ca cao' wa quem.
Mama' je ximomon oro wari' cwa' ac cocon na.
Ma' ta mama' cacain oro xitot,
je pain oro ca paric to ne xirim ma',
cut pan ac cacain tara carawa ca cao' wa ta nonon.
Om na,
mi' pan jujun pain carawa ca cao' wa ta ac tococwa na.
Cain' cain' xuxut quem ac cocon na.
Xi ma' caparut cote ne dinheiro ta.
Mo xi cut tamana xuxut pain carawa ca cao' wa,
mo xi mi' 200 urut pain denário pain.
Cain' cain' xuxut quem ne nonon.
Cain' ca ma' ne capam' pahu'?
Noro jein ac tococwa na.
Taxi' iri nanain ne,
tomi' ac cocon na:
Ma' 5 naparut wijimain capam' ca'.
Ma' 2 naparut hwam cwa' quem nonon.
Xao to ni xao to ni xam' jein tononoin ma' quem jujun oro wari' ta ac tococwa na.
Awi na tononoin ma' quem.
Xao to awi nonon oro wari'.
Xao to ni xao to ni xam' ac caca na.
Ma' 50 nana pain i ca',
ma' 100 ac caca na pain i ma'.
Ma' 50 ac caca na pain i cain,
ac i ma' ac i ma' pi' pin nana.
Cut ac cain na capam' ca ma' 5 ma',
wirico hwam co ma' 2 ma' quem.
Cut iri nain ne,
noro pawin ac ca na,
tomi' ac con na Iri' Jam:
Tomi' querec te urut pum pain ca mi' maparut pain capam' con hwam cwa' quem Te non,
jicaracat ac cain na capam',
cut mi' ac tococwa pain na co taxipa' ca ma'.
Maxiram' mi' jujun pain oro wari' ta ac tococwa na.
Ac i ma' na con hwam quem.
Jicaracat non,
maxiram' mi' ac tococwa na con oro wari'.
Cao' cao' xam' ac caca na.
Ma'am ca' nanain,
ma'am ma'am pi' pin nana.
Pan cut xin pawirinain ta ac caca na co taxipa' ca ma',
cut ho' cut ho' ac cacain na pain coco.
Moin' 12 na cotain pain pawirinain capam' je pawiricon hwam.
Ma' 5.000 nana ca tarama' nucucun co cao' nana quem.